**№ 14 Қазақ әдебиетінің өзге әдебиеттермен байланысы**

Әдебиеттану ғылымында әдеби байланыстарды зерттеу ісі біршама қалыптасқан. Тарихи-әдеби процес тұрғысындағы әдеби байланыстар аймақтық көлемде қарастырылды. Атап айтар болсақ, қазақ-татар, қазақ-қырғыз, қазақ-өзбек, қазақ-қарақалпақ, қазақ және түркі халықтарының әдеби байланыстары зерттеу нысанасына алынып, А.Мусин, Б.Ысқақов, Т.Сұлтанов, С.Тойшыбаева, С.Сүтжановтардың еңбектеріне арқау болды. Қазақ әдебиетінің Шығыс және Батыс әдебиетімен байланысын арнайы қарастырған ғалымдар қатарында Ө.К.Күмісбаев, Ә.Тәжібаев, М.Маданова, Р.Қайшыбаева, А.Түсіповалар бар.

Қазақ әдебиетінің өзге әдебиеттермен байланыстарынан әлдеқайда жиі назарға іліккені, ең көп зерттеу нысанына айналғаны – қазақ-орыс әдеби байланыстары. Бүгінгі күні қазақ және орыс әдебиетінің байланыстарын зерттеудің әдебиеттануымызда тұрақталған дәстүрлері бар. Қазақ-орыс әдеби байланыстарының әр қыры қазақ әдебиетін зертеуші көптеген ғалымдардың еңбектерінен көрінеді. Мәселен, М.Әуезов, М.Фетисов, Е.Лизунова, И.Габдиров, Ш.Кереева-Қанафиева, М.Қаратаев, Н.Смирнова, Ш.Сәтбаева, С.Сейітов, З.Ахметов, З.Қабдолов, Т.Кәкішев, С.Қирабаев, Ш.Елеукенов, Н.Жуанышбеков, Б.Майтанов, Н.Ровенский, В.В.Бадиков, Б.Мамраев, Р.Батырбекова, С.Ананьева, Д.Қонаев, Р.А.Абишева, Р.К.Кайшыбаева, С.С.Акашева секілді ғалымдарды атауға болады.

Осы бағытта қазақ әдебиетінің орыс әдебиетімен байланысын белгілі кезең шеңберінде қарастырып, арнайы зерттеу еңбектерін жазған М.Фетисов, Ш.Кереева-Қанафиева, Ш.Сәтбаева, Б.Мамраев, Р.Батырбекова, С.Ананьева, Д.Қонаев секілді ғалымдар бар.